Die nasionale vlag van Koeweit (Arabies: علم الكويت) is op 7 September 1961 amptelik in gebruik geneem. Die vlag vertoon drie ewewydige horisontale bane in groen, wit en rooi met 'n swart trapesium aan die vlagpaalkant.
Die kleure van die vlag is afgelei van 'n gedig deur Safie Al-Deen Al-Halie. Die kleure het die volgende betekenis: wit stel die mens se dade voor, swart stel die slagvelde voor, groen stel die landerye voor en rooi stel swaarde voor wat rooi is van die bloed van die vyand.
In 2005 het die vlag van Koeweit die grootste vlieër ter wêreld geword met 'n grootte van 1019 m². Dit is deur Peter Lynn in Nieu-Seeland gemaak en vir die eerste keer in Julie 2004 in die Verenigde Koninkryk aan die publiek vertoon, voordat dit amptelik in 2005 in Koeweit bekendgestel is.